Akukuhle neze uma umshado unezezela usizi futhi akumelanga umshado ubeke impilo yakho ebungozini. Usuke wamchazela umyeni wakho ngakho konke lokhu? Kubalulekile ukuthi azi ukuthi ukungaziphathi kahle kwakhe kufaka wena obishini nabantu ongabazi. Kuyinto embi ngempela nokumele uyithathele izinyathelo eyokuhlukunyezwa abanye abantu besifazane ikakhulukazi abakuhlukumeza ngomyeni wakho. Uma kungukuthi uyabazi laba besifazane kungakuhle ubathathele izinyathelo ngokubavulela icala. Amaphoyisa angakunikeza ngisho i-protection order ngokuthi laba besifazane bangasondelani nhlobo nawe. Uma beqhubeka nokukuhlukumeza noma sekukhona le ncwadi eyisivimbelo, bangaboshwa ngisho nokuboshwa.
Kubalulekile ukuthi umyeni wakho akwazi konke loku ukuze ashintshe indlela yokwenza. Yebo sifundiswa ukuthi singaphumi noma yikanjani emshadweni, sizame ukulungisa ngaso sonke isikhathi kodwa ungaze ufake impilo yakho engcupheni egameni lokushada.
Ngicela ukubuza Mo noPhindi, kwenziwanjani uma unonkosikazi okwazi ukuhlala cishe kuphele inyanga yonke engakukhulumisi uma nixabene. Loku ukwenza ngisho nanoma kuwuye osephutheni. Isimo siba simbi kuze kubone ngisho abantwana bethu ukuthi akukuhle phakathi kwethu. Ingu-10 iminyaka sishadile kodwa namanje sisenenkinga efanayo. Angisazi ngenzenjani.
Sinesiqiniseko sokuthi unkosikazi wakho uyawuthanda umshado wenu futhi akazimisele ngokuthi upheliswe yinto encane njengokuzehlisa.
Nginenkinga kankosikazi ongangithobeli njengendoda yakhe. Ngihlezi ngimtshela ukuthi loku kungihlukumeza kanjani kodwa akalaleli. Ngifikelwa umunyu uma ngicabanga indlela enza ngayo. Njengokuthi uma ezovakashela kubo noma kuzofika abakubo ngisho ezosebenzisa imali yasekhaya, ngiba owokugcina ukwazi. Kwenziwa yini ngempela enze ngale ndlela? Ngizibona ngingelutho njengendoda.
Siyathemba uke wakuveza lokhu kuyena ngoba akuzoba lula ukukushintsha uma engazi ukuthi iyakukhathaza indlela enza ngayo.
Kungenzeka ngempela ukuthi hhayi ngoba engakuthobeli kodwa indlela akhule ngayo noma indlela abenza ngayo phambilini okwenza kube nzima ukushintsha indlela abesejwayele ukwenza ngayo ngaphambi kokushada.